
Daugavas Vanagu Darba svētku (1. maija) talkā Rīgā, Sidrabenē tika nosprausts nākamais jauniešu aktīvās rīcības mērķis. Jaunieši nolēma atsaukties partijas „Pilsoniskā Savienība” rīkotajai akcijai „Uzdāvini savai pilsētai ziedu!”. Šī politiskā partija ir zīmīga ne tikai ar savu nacionālo politiku, bet arī ar to, ka pēdējā laikā guvusi samērā plašu DV biedru atbalstu, turklāt tā arī izvirzījusi DVL priekšnieku J.A.Krūmiņu Rīgas domes vēlēšanām, bet DV CV pārstāvi A.Mežmali – Eiropas parlamenta vēlēšanām. Lai gan pati akcija bija saistīta ar Starptautisko ģimenes dienu 15.maijā, DV jaunieši uzsvēra, ka šis datums ir saistāms arī ar Latvijas vēsturē būtiskiem notikumiem tālajā 1934. gadā, kas sevišķi būtisks DV gara un vērtību veidošanās sakarā. Sākotnēji bija iecerēta pat tikšanās ar K.Ulmaņa krustdēlu, tomēr, kā tas jau ir gadiem ilgi pierādījies – DV jaunieši Latvijā nevienam tā īsti vajadzīgi nav, tā arī šī tikšanās izpalika.

Bet svarīgākais šajā dienā bija tas, ka DVL Daugavgrīvas un Ogres nodaļu jaunieši tiešām uzdāvināja „Sidrabenei” trīs lielus balto ceriņu krūmus, kuru augšanai arī turpmāk šīs nodaļas pastiprināti sekos līdzi. Ceriņi tika atgādāti no Daugavgrīvas nodaļas dibinātāja un priekšsēža E.Engīzera dzimtas mājām. Cerams, ka šie ceriņi, kuru pavēnī jau ir uzaudzis viens aktīvs Vanags arī turpmāk rosinās latviešu jauno paaudzi pievērsties Daugavas Vanagu ideāliem. Emocionālās atbildības dēļ arī tika izvēlēti šie ceriņi, kas ir tā saucami „baltie, parastie”, kas nozīmē – smaržīgie. Liekam lielas cerības, ka ceriņu smarža rosinās arī ķildīgos vanagus atcerēties par skaisto pasaulē, Latvijā un mūsu organizācijā. Tāpat šajos ceriņos ir arī iespējamas meklēt „laimes” – ziedus ar vairāk nekā četrām ziedlapiņām. Ceram, ka tie nesīs laimi mūsu organizācijai un tās namam Slokas ielā. Ceriņu un latviešu ideālu ilggadējā 81 gadu jaunā kopēja Lūcija Engīzere piedevām ceriņiem uzdāvināja arī trīs svečveida kastaņu stādiņus, kas arī tika iestādīti DV nama pievārtē, liekot pamatus nākotnes alejiņai gar kājāmgājēju celiņu uz DV nama parādes durvīm vedošajām, tikko sabetonētajām trepītēm. Ceriņu dāvināšana „Sidrabenei” notika kā 1. maija talkas papildinājums šī pavasara darba cēlienā, un aktīvo nodaļu jaunieši ir nolēmuši turpināt strādāt kopīgo Daugavas Vanagu māju un ideju labā.

